b'\n_START_ARTICLE_\nGozdni mra\xc4\x8dnik\n_START_SECTION_\nOpis\n_START_PARAGRAPH_\nGozdni mra\xc4\x8dnik je nekoliko manj\xc5\xa1i od sorodnega navadnega mra\xc4\x8dnika. V dol\xc5\xbeino zraste med 48 in 68\xc2\xa0mm, razpon prhuti pa ima med 260 in 330\xc2\xa0mm. Podlaht meri med 38 in 47\xc2\xa0mm, tehta pa med 11 in 20 grami. Obraz, u\xc5\xa1esa in prhuti so temne barve, dlaka pa je rjava. Ob telesu je dlaka temnej\xc5\xa1a, po \xc4\x8demer se gozdni mra\xc4\x8dnik tudi takoj lo\xc4\x8di od navadnega, pri katerem je dlaka po celi dol\xc5\xbeini enako obarvana. Notranja stran okon\xc4\x8din je pora\xc5\xa1\xc4\x8dena. Uhlji so kratki in zaobljeni, krila pa dolga in ozka.\n_START_SECTION_\nRaz\xc5\xa1irjenost\n_START_PARAGRAPH_\nGozdni mra\xc4\x8dnik je raz\xc5\xa1irjen po Evropi in zahodni Aziji, na vzhod pa njihov areal sega do Urala in Himalaje. Pojavlja se tudi v delih severozahodne Afrike, na Kanarskih otokih in Madeiri._NEWLINE_Obi\xc4\x8dajno se zadr\xc5\xbeuje v listnatih in me\xc5\xa1anih gozdovih, po \xc4\x8demer je dobil tudi slovensko ime. Z urbanizacijo se je naselil tudi v opu\xc5\xa1\xc4\x8denih podstre\xc5\xa1jih in zapu\xc5\xa1\xc4\x8denih stavbah.\n_START_SECTION_\nPrehranjevanje in reprodukcija\n_START_PARAGRAPH_\nOsnovna hrana gozdnega mra\xc4\x8dnika so lete\xc4\x8di no\xc4\x8dni insekti, najbolj pa je ta vrsta aktivna v ve\xc4\x8dernem in jutranjem mraku. Lovijo tik nad drevesnimi kro\xc5\xa1njami, pogosto pa tudi okoli uli\xc4\x8dnih svetilk. Med lovom letijo naravnost in plen napadejo od zgoraj. Za lov uporabljajo eholociranje s frekvencami med 25\xe2\x80\x9354\xc2\xa0kHz. Najve\xc4\x8djo mo\xc4\x8d razvijejo pri 29\xc2\xa0kHz, impulz pa povpre\xc4\x8dno traja 8,5 ms._NEWLINE_Samice vzgajajo svoje mladi\xc4\x8de v kolonijah, v katerih je zbranih med 20 in 50 osebkov, ponekod pa so kolonije celo ve\xc4\x8dje. Samice take kolonije ustvarijo v votlih drevesih ali v ru\xc5\xa1evinah,skotijo pa enega ali dva mladi\xc4\x8da._NEWLINE_Znanstveno ime je ta vrsta dobila po naravoslovcu Johannu Philippu Achillesu Leislerju'